L-UE qed tieħu aktar miżuri biex tippermetti li l-flus tal-politika ta' koeżjoni jiġu ffukati fuq l-indirizzar tal-effetti tal-pandemija tal-coronavirus. Illum l-ambaxxaturi għall-UE qablu dwar il-pożizzjoni tal-Kunsill dwar it-tieni pakkett ta' miżuri f'inqas minn xahar bil-għan li jinħelsu aktar flus mill-fondi strutturali tal-UE għal operazzjonijiet marbutin mal-kriżi. Minħabba l-isfidi bħal qatt qabel li qed iħabbtu wiċċhom magħhom l-istati membri, il-bidliet proposti ġew approvati mingħajr emenda sabiex jitħaffef il-proċess leġislattiv. It-tifqigħa tal-COVID-19 hija sfida li qatt ma kien hawn bħalha qabel għall-Unjoni u l-istati membri tagħha. Dan jitlob tweġiba Ewropea fejn irridu nieħdu azzjoni malajr u b'solidarjetà. Il-miżuri proposti jipprovdu riżorsi kruċjali u flessibbiltà addizzjonali biex niġġieldu din il-kriżi. Magħqudin, irridu nuru t-triq 'il quddiem liċ-ċittadini u n-negozji tagħna. Il-ġejjieni tal-Ewropa tassew jiddependi fuq kif inġibu ruħna issa. Andreja Metelko-Zgombić, Segretarju tal-Istat għall-Affarijiet Ewropej tal-Kroazja, President tal-Kunsill L-element il-ġdid ewlieni tal-proposta, l- Inizjattiva ta' Investiment fir-Rispons għall-Coronavirus Plus , huwa li din toffri aktar flessibbiltà fl-użu ta' fondi strutturali sabiex l-istati membri jkunu jistgħu jwieġbu malajr u b'mod effettiv għall-konsegwenzi ekonomiċi u soċjali tat-tifqigħa tal-COVID-19. Għaldaqstant, l-istati membri ser ikunu jistgħu jitrasferixxu l-flus bejn fondi differenti biex jaqdu l-ħtiġijiet partikolari tagħhom. Pereżempju, flus allokati għal proġett ta' infrastruttura jkunu jistgħu jintużaw biex jinxtraw ventilaturi mediċi, jappoġġaw l-SMEs jew biex isir investiment fi skemi ta' xogħol fuq perjodu qasir ta' żmien. Il-miżuri l-ġodda ser ineħħu temporanjament ukoll il-kundizzjonijiet eżistenti li skonthom ir-reġjuni huma intitolati li jirċievu appoġġ. Permezz ta' dan ir-riżorsi jkunu jistgħu jmorru minflok lejn dawk ir-reġjuni l-aktar milquta ħażin mill-kriżi. Bħala miżura temporanja u eċċezzjonali, l-istati membri jistgħu jitolbu sa 100 % ta' finanzjament mill-baġit tal-UE bejn l-1 ta' Lulju 2020 u t-30 ta' Ġunju 2021 għal programmi li jittrattaw l-impatt tal-pandemija. Il-passi li jmiss Issa jeħtieġ li l-Parlament Ewropew jilħaq qbil fuq il-pożizzjoni tiegħu dwar il-miżuri l-ġodda. Ladarba jintlaħaq qbil, il-Kunsill mistenni jadotta l-miżuri bi proċedura bil-miktub. Inizjattiva ta' Investiment fir-Rispons għall-Coronavirus Plus, 2 ta' April 2020 Tifqigħa tal-coronavirus COVID-19 (informazzjoni ġenerali)